Vrou beseer toe gewonde man deur heining bars(Foto: ER24) ’n Man is dood en ’n jong vrou ernstig beseer nadat die man vroeër geskiet is en deur ’n heining in Claremont in die weste van Johannesburg gebars het. Russell Meiring, woordvoerder van ER24, sê paramedici is Dinsdag om 13:48 na Princessweg ontbied nadat ’n man deur ’n heining gejaag en ’n vrou in die proses raakgery het. Die man, in sy vyftigs, is met paramedici se aankoms met ’n skietwond in die bestuursitplek van sy motor aangetref. ’n 19-jarige vrou is in ’n kritieke toestand in die tuin gevind. Die man het op die toneel aan sy wond beswyk en is dood verklaar. Die vrou is op die toneel behandel voordat sy na die Helen Joseph-hospitaal in Aucklandpark gehaas is. Meiring het die voorval as ’n fratsongeluk bestempel. Die toepaslike owerhede was gistermiddag op die toneel om ondersoek in te stel.